## Les Arts es convertirà en el referent de la lírica internacional com a seu de la 18a Assemblea d’Òpera Llatinoamèrica

*** València serà el punt de trobada de més de 50 teatres i festivals d’Amèrica Llatina, Espanya i els Estats Units del 17 al 20 de juny
* El fòrum posarà la seua atenció en el públic i els reptes de futur, així com en la sostenibilitat organitzacional, estructural i artística dels teatres**

El Palau de les Arts Reina Sofia es convertirà en el referent de la lírica internacional amb la celebració, del 17 al 20 de juny, de la 18a edició de l’Assemblea d’Òpera Llatinoamèrica (OLA), que portarà com a lema: ‘Teatres: Públics i idees del futur’.

Els més de 45 membres de la xarxa d’Òpera Llatinoamèrica –representats per directors, gestors, artistes, mànagers i especialistes d’organitzacions iberoamericanes–, juntament amb experts vinculats a les indústries creatives, es donaran cita per tres dies a València per a treballar al voltant de diferents àmbits de la gestió de teatres, festivals i companyies i, en particular, per a reflexionar sobre l’aportació de les arts al desenrotllament sostenible.

En este sentit, el director general de Les Arts, Jorge Culla, ha destacat l’oportunitat que suposa per al teatre d’òpera valencià convertir-se en seu d’un esdeveniment d’esta magnitud per a consolidar la seua imatge en el circuit internacional.

“Associar Les Arts amb debat d’idees, propostes d’innovació i d’obertura a nous públics i amb accions de futur i sostenibilitat constituïx un suport immillorable per al model de gestió que ha desenrotllat el teatre en els últims anys. La 18a Assemblea d’OLA suposa tot un repte per a la institució, a més d’un projecte il·lusionant que marcarà les estratègies que cal seguir en el sector en els pròxims anys”, ha apuntat.

Per la seua part, la directora executiva d’OLA, Paulina Ricciardi, sosté que esta nova edició de la conferència continua la línia de treball que la xarxa ha vingut impulsant des de 2022 al voltant del desenrotllament sostenible dels teatres, festivals i companyies d’òpera d’Iberoamèrica.

“La 18a Conferència d’OLA serà una oportunitat per a dialogar i reflexionar entorn del rol que tenen les nostres organitzacions en la societat actual, esta vegada des de la programació artística i el desenrotllament sostenible de teatres, festivals i companyies. També inclourem un enfocament intern respecte a l’adaptació als desafiaments actuals, com el lideratge femení i el desenrotllament professional dels qui treballen en les arts escèniques”, ha expressat.

Així mateix, ha afegit que esta trobada “també reflectix la situació actual de l’organització, en la qual estem buscant enfortir el que ja ha sigut construït i fomentar la col·laboració, intercanvi i coproducció, tant entre els membres de la xarxa com amb altres institucions associades”.  
‘Teatres: Públics i idees del futur’

Òpera Llatinoamericana proposa una reflexió sobre com abordar i realçar la labor que desenrotllen teatres i festivals davant els avanços i el replantejament d’idees, ferramentes i oportunitats que impliquen els constants canvis en l’aspecte socioeconòmic, artístic i tecnològic.

Enguany, la mirada de l’assemblea d’ONA estarà posada en el públic i els diferents reptes i interrogants que planteja: per a qui es programa?, què es programa?, com fer perquè estes decisions siguen coherents i sostenibles?, com cal comunicar-se hui amb el públic?, i, finalment, quins models innovadors poden ser un referent per al futur del sector creatiu iberoamericà?

La sostenibilitat serà de nou un aspecte fonamental que caldrà tractar en esta edició, en la qual es tornarà a comptar amb el punt de vista d’organitzacions publicoprivades, a més d’introduir el factor mediambiental com a element de discussió a través del Libro verde del teatro. Este manual servirà de punt de partida per a afrontar els desafiaments que la sostenibilitat implica a escala organitzacional, estructural i artístic.

El programa de la Conferència Anual d’OLA 2025 inclou, així mateix, una nodrida agenda d’activitats, entre estes, la reunió anual de l’associació, conferències, rodes de negocis, visites a espais culturals i participació en espectacles.

Fecha: 13/06/2025